Document ID: 32011D0690
Publication Date: 2011-10-14

Content:
DEĊIŻJONI TA’ IMPLIMENTAZZJONI TAL-KUMMISSJONI
tal-14 ta’ Ottubru 2011
li temenda u tikkoreġi l-Anness mad-Deċiżjoni tal-Kummissjoni 2011/163/UE dwar l-approvazzjoni tal-pjanijiet sottomessi mill-pajjiżi terzi skont l-Artikolu 29 tad-Direttiva tal-Kunsill 96/23/KE
(notifikata bid-dokument numru C(2011) 7167)
(Test b’relevanza għaż-ŻEE)
(2011/690/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva tal-Kunsill 96/23/KE tad-29 ta’ April 1996 dwar miżuri għall-monitoraġġ ta’ ċerti sustanzi u residwi tagħhom f’annimali ħajjin u prodotti tal-annimali u li tħassar id-Direttivi 85/358/KEE u 86/469/KEE u d-Deċiżjonijiet 89/187/KEE u 91/664/KEE (1), u b’mod partikolari r-raba’ subparagrafu tal-Artikolu 29(1) u l-Artikolu 29(2) tagħha,
Billi:
(1)
Id-Direttiva 96/23/KE tistabbilixxi miżuri għall-monitoraġġ ta’ sustanzi u gruppi ta’ residwi mniżżla fl-Anness I tagħha. Skont id-Direttiva 96/23/KE, l-inklużjoni u l-permanenza fuq il-listi tal-pajjiżi terzi li minnhom l-Istati Membri huma awtorizzati jimpurtaw annimali u prodotti li joriġinaw mill-annimali koperti minn dik id-Direttiva, huma soġġetti għas-sottomissjoni ta’ pjan mill-pajjiżi terzi kkonċernati li jistipula l-garanziji li huma joffru fejn jidħol il-monitoraġġ tal-gruppi ta’ residwi u sustanzi elenkati f’dak l-Anness. Dawn il-pjanijiet għandhom jiġu aġġornati fuq talba tal-Kummissjoni, partikolarment meta ċerti verifiki jkunu jesiġu li jsir dan.
(2)
Id-Deċiżjoni tal-Kummissjoni 2011/163/UE (2) tapprova l-pjanijiet stipulati fl-Artikolu 29 tad-Direttiva 96/23/KE (“il-pjanijiet”) sottomessi minn ċerti pajjiżi terzi elenkati fl-Anness tiegħu għall-annimali u l-prodotti mill-annimali indikati f’dik il-lista. Id-Deċiżjoni 2011/163/UE tħassar u tissostitwixxi d-Deċiżjoni tal-Kummissjoni 2004/432/KE tad-29 ta’ April 2004 dwar l-approvazzjoni tal-pjani tal-monitoraġġ tal-fdalijiet issottomessi minn pajjiżi terzi skont id-Direttiva tal-Kunsill 96/23/KE (3).
(3)
Fid-dawl tal-pjanijiet li ġew sottomessi reċentement minn ċerti pajjiżi terzi u t-tagħrif addizzjonali miksub mill-Kummissjoni, huwa neċessarju li tiġi aġġornata l-lista ta’ pajjiżi terzi li l-Istati Membri huma awtorizzati jimpurtaw ċerti annimali u prodotti li joriġinaw mill-annimali mingħandhom, kif inhu stipulat fid-Direttiva 96/23/KE u li bħalissa huma elenkati fl-Anness mad-Deċiżjoni 2011/163/UE (“il-lista”).
(4)
Il-Beliże bħalissa hija inkluża fil-lista għall-akkwakultura u l-għasel. Madankollu, il-Beliże ma pprovdiex pjan kif mitlub mill-Artikolu 29 tad-Direttiva 96/23/KE. Għalhekk il-Beliże għandu jitneħħa mil-lista.
(5)
Il-Gana ssottomettiet pjan għall-għasel lill-Kummissjoni. Dan il-pjan jipprovdi biżżejjed garanziji u għandu jiġi approvat. Għalhekk, fil-lista għandha tiġi inkluża annotazzjoni għall-għasel għall-Gana.
(6)
L-Indja issa wettqet il-miżuri korrettivi biex tindirizza n-nuqqasijiet fil-pjan ta’ residwu għall-għasel. Dak il-pajjiż terz bagħat pjan ta’ residwu mtejjeb għal-għasel u spezzjoni tal-Kummissjoni kkonfermat implimentazzjoni aċċettabbli tal-pjan. Għalhekk, l-annotazzjoni fil-lista għall-Indja għandha tinkludi l-għasel.
(7)
Il-Madagaskar bagħat pjan għall-għasel lill-Kummissjoni. Dan il-pjan jipprovdi biżżejjed garanziji u għandu jiġi approvat. Għalhekk, l-annotazzjoni fil-lista għall-Madagaskar għandha tinkludi l-għasel.
(8)
Il-Mawrizju bħalissa huwa inkluż fil-lista għat-tjur imma b’referenza għan-nota 2 ta’ qiegħ il-paġna fl-Anness mad-Deċiżjoni 2011/163/UE. Dik in-nota ta’ qiegħ il-paġna tirrestrinġi dawk l-importazzjonijiet minn pajjiżi terzi li jużaw biss materja prima jew mill-Istati Membri jew minn pajjiżi terzi oħrajn li huma approvati għall-importazzjonijiet ta’ materja prima bħal din lejn l-Unjoni, skont l-Artikolu 2 ta’ dik id-Deċiżjoni. Madankollu, il-Mawrizju ma pprovdiex il-garanziji meħtieġa għall-pjan għat-tjur. Għalhekk, l-annotazzjoni fil-lista għal dak il-pajjiż terz ma għandhiex tibqa’ tinkludi t-tjur.
(9)
It-Turkija bagħtet pjan għall-bajd lill-Kummissjoni. Dan il-pjan jipprovdi biżżejjed garanziji u għandu jiġi approvat. Għalhekk, l-annotazzjoni fil-lista għat-Turkija għandha tinkludi l-bajd.
(10)
L-annotazzjoni għal Singapor fil-lista tinkludi l-akkwakultura imma b’referenza għan-nota 2 ta’ qiegħ il-paġna fl-Anness mad-Deċiżjoni 2011/163/UE. Madankollu, fl-Anness mad-Deċiżjoni 2004/432/KE, kif emendat mid-Deċiżjoni tal-Kummissjoni 2010/327/UE (4), ma hemm l-ebda referenza għan-nota 2 ta’ qiegħ il-paġna peress li Singapor bagħat pjan approvat għall-akkwakultura. Il-Kummissjoni ma ġiet innotifikata bl-ebda bidla mill-approvazzjoni ta’ dak il-pjan. Għalhekk, l-annotazzjoni għal dak il-pajjiż terz fil-lista għandha tiġi korretta billi titħassar ir-referenza għal dik in-nota ta’ qiegħ il-paġna għall-importazzjonijiet tal-akkwakultura. Għal raġunijiet ta’ ċertezza legali, l-annotazzjoni għal Singapor għandha tapplika retroattivament mill-15 ta’ Marzu 2011, id-data tal-applikazzjoni tad-Deċiżjoni 2011/163/UE meta ġara l-iżball li jirrigwarda lil Singapor fl-annotazzjoni. L-awtoritajiet kompetenti tal-Istati Membri ġew infurmati b’dan u l-Kummissjoni ma ġiet innotifikata bl-ebda xkiel għall-importazzjonijiet
(11)
L-Anness mad-Deċiżjoni 2011/163/UE għandu għalhekk jiġi emendat skont dan.
(12)
Il-miżuri stipulati f’din id-Deċiżjoni huma konformi mal-opinjoni tal-Kumitat Permanenti dwar il-Katina Alimentari u s-Saħħa tal-Annimali,
ADOTTAT DIN ID-DEĊIŻJONI:
Artikolu 1
L-Anness mad-Deċiżjoni 2011/163/UE jinbidel bit-test fl-Anness ma’ din id-Deċiżjoni.
Artikolu 2
Din id-Deċiżjoni għandha tapplika mill-1 ta’ Novembru 2011.
Madankollu, l-emenda li tikkonċerna l-annotazzjoni għal Singapor għandha tapplika mill-15 ta’ Marzu 2011.
Artikolu 3
Din id-Deċiżjoni hija indirizzata lill-Istati Membri.
Magħmul fi Brussell, l-14 ta’ Ottubru 2011.

Metadata:
Eurovoc Level 1 Categories: 100157
100155
100149
100147
100156
100161
Eurovoc Level 2 Categories: 100280
100277
100191
100283
100244
100192
100282
100254
100252
100193
100215
100279
100250
100245
100281
Eurovoc Level 3 Categories: 2858
3156
1632
6205
5424
2442
1847
122
2711
1372
2488
5780
614
2524
c_964c9649
2737
8367
2106
2848
912
2200
1268
2705
All Eurovoc Categories: 1166
1338
1445
1644
1729
1841
1907
2121
2531
2718
3191
4164
4580
4747
4841
6268
6569